Giftige water besoedel wildtuin-rivier
20 January 2014 MORE ARTICLES
Die Selati-rivier is vir die tweede keer deur 'n giftige storting getref, het SA Nasionale Parke (SANParke) in 'n verklaring gesê.
SANParke het gesê dat die storting op 16 Januarie gewaar is en dat dit 'n prioriteit is.
Water met 'n baie hoë suurinhoud het vanaf 30 Desember tot 5 Januarie van bedrywighede wat deur Bosveld Phosphates besit word, vanuit 'n dam na die Selati-rivier naby die Phalaborwa-ingang van die Krugerwildtuin gestroom. Dit het tot "massiewe" vissterftes gelei. Personeel van die wildtuin het die besoedeling ontdek. Die Selati vloei na die Olifantsrivier, een van die grootste riviere in Suid-Afrika.
Relatief stabiele weer wat verwag word oor die volgende twee weke sal help met "dringende" maatreëls wat deur Bosveld Phosphates in werking gestel moet word om verdere dreigende stortings te probeer keer.
SANParks is bekommerd dat die bedryf nie hul benadering tot risikobeheer vinnig genoeg aanpas by veranderings in die klimaat nie. "Meer voorvalle van dié aard kan ál meer gebeur," waarsku die organisasie.